DA Den Europæiske Unions Tidende C 188/50

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 188/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»ข้าวสังข์หยดเมืองพัทลุง« (KHAO SANGYOD MUANG PHATTHALUNG)

EF-nr.: TH-PGI-0005-01115 — 27.5.2013

BGB ( X ) BGB ( )

1. Navn

»ข้าวสังข์หยดเมืองพัทลุง« (Khao Sangyod Muang Phatthalung)

2. Medlemsstat eller tredjeland

Kongeriget Thailand

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Khao Sangyod Muang Phatthalung-risen dyrkes med frø af sorten Sangyod Phatthalung og er en lysperiodefølsom lavlandsris. Den sås, dyrkes, høstes, slibes, pakkes og mærkes i og har også sin oprindelse i Phatthalung-provinsen i det sydlige Thailand. Khao Sangyod Muang Phatthalung-riskornene er ikkeklæbrige, lette, små, tynde og en mild duft. Den sælges som paddyris, brun ris og delvis sleben ris.

Fysiske egenskaber

— Paddyrisen er stråfarvet

— Den brune ris går fra rød til mørkerød i samme korn

— Den halvslebne ris har en lys rød farve

— Kornene er lange, tynde og små. Sølvhinden er rød.

— Mild og karakteristisk duft.

Fysiske egenskaber Paddyris Brun ris Delvis sleben ris Længde (mm) (9,33 ) 9,1 -9,4 6,50 -6,90 6,40 -6,80 Bredde (mm) (2,11 ) 1,9 -2,25 1,61 -1,81 1,57 -1,87 Tykkelse (mm) (1,77 ) 1,7 -1,8 1,51 -1,71 1,44 -1,64 Farve Stråfarvet Rød eller mørkerød Lyserød

Kemiske egenskaber

Kemiske egenskaber Paddyris Brun ris Delvis sleben ris Proteiner (%) Ikke relevant 7-10 6-9 Amylose (% db) Ikke relevant 13-17 Kernelængde Ikke relevant 1,5 -1,8

Kogeegenskaber

Ved kogning skal forholdet mellem ris og vand være 1 kop ris til 1,25-2 kopper vand.

For at opnå en ekstrablød konsistens kan Khao Sangyod Muang Phatthalung-risen lægges i blød 5-10 minutter før kogning.

Aroma og smag

Efter kogning er risen blød og klistrer en smule. Den har en let sødlig smag med en mild aromatisk duft.

3.3. Råvarer (kun for forarbejdede produkter)

De frø, der anvendes til produktion af Khao Sangyod Muang Phatthalung, skal være af Sangyod Phatthalung-sorten og være dyrket i Phatthalung-provinsen, da den har en geografisk placering, der er velegnet til dyrkning af Sangyod Phatthalung-ris, som giver Khao Sangyod Muang Phatthalung sine særlige egenskaber og kvalitet.

Frøene skal være produceret af Thailand Rice Departement og dettes underafdelinger, f.eks. Phatthalung Rice Research Center og Phatthalung Rice Seed Center, fordi de råder over de rette faciliteter og opfylder normerne for produktion af risfrø for så vidt angår produktion af rene frø med de særlige egenskaber, som er typiske for Khao Sangyod Muang Phatthalung.

Hvis frøene fremstilles af andre enheder som f.eks. landbrugsorganisationer eller private organisationer, skal disse være godkendt af Thailand Rice Department og opfylde normerne for produktion af risfrø.

Hvis landbrugerne selv dyrker ris, kan de anvende den godkendte sort, der er nævnt oven for (frøene skal være sået senest tre år efter, at de er købt hos leverandøren).

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Hele produktionscyklussen for Khao Sangyod Muang Phatthalung er begrænset til det afgrænsede geografiske område for at sikre, at den finder sted under de særlige lokale geomorfologiske betingelser. Khao Sangyod Muang Phatthalung skal dyrkes, tørres, oplagres, slibes og forarbejdes i Phatthalung-provinsen. Khao Sangyod Muang Phatthalung kan spores i hver enkelt produktionsfase ved hjælp af ledsagende dokumenter, transportkvitteringer og registre.

Khao Sangyod Muang Phatthalung skal dyrkes mellem august og oktober og høstes i modningsfasen mellem december og februar. Tidspunktet for høsten fastsættes under hensyn til klimaet og risens modenhed. Den høstede ris oplagres derefter i det geografiske område i siloer med reguleret temperatur og luftfugtighed for blandt andet at undgå risikoen for sammenblanding med andre sorter, mulig kontaminering, høj fugtighed og at forhindre, at den karakteristiske duft forringes.

De vigtigste faser i forbindelse med produktion af Khao Sangyod Muang Phatthalung er følgende:

— Forberedelse af jorden: omfatter indledende pløjning og efterfølgende pløjning for at kunne kontrollere antallet af spirer fra de frø, der blev i jorden fra den foregående sæson og risplanter af andre sorter, der har været dyrket på rismarken — med undtagelse af weedy rice (en rissort — nærmest ukrudtsris — der giver langt mindre udbytte end normal ris)

— Jorden bør gødes og behandles med jævne mellemrum

— Pleje af risplanter: passende vandforvaltning, fjernelse af uønskede risplanter i skydningsfasen, reproduktionsfasen og modningsfasen og passende bekæmpelse af planteskadegørere

— Dyrkning: skal finde sted i den sydlige regntid (august-oktober) efter modningsfasen. Det er en tradition i Phatthalung-provinsen at dyrke let overmoden ris.

— Kornfugtighed: riskornenes fugtighed skal reduceres til 14 % eller derunder.

3.6. Særlige regler vedrørende udskæring, rivning eller emballering osv.

Khao Sangyod Muang Phatthalung skal pakkes og mærkes i Phatthalung-provinsen. Dermed får forbrugerne en effektiv garanti for risens oprindelse og kvalitet. For at undgå, at produktet kontamineres eller forringes er det ikke tilladt at ompakke produktet. For at bevare risens karakteristiske duft skal Khao Sangyod Muang Phatthalung pakkes i Phatthalung-provinsen.

3.7. Specifikke mærkningsregler

Emballagen skal være forsynet med angivelse af vægt, dato for slibning og emballering, rismøllens navn eller landbrugerens eller kooperativets navn samt parti eller løbenummer.

Alle pakker skal være forsynet med betegnelsen »ข้าวสังข์หยดเมืองพัทลุง« og/eller Khao Sangyod Muang Phatthalung.

Det thailandske GI-logo og EU's BGB-logo (efter BGB-godkendelse) skal også anvendes.

4. Kort angivelse af det geografiske områdes afgrænsning

Phatthalung-provinsen

5. Tilknytning til det geografiske område

5.1. Det geografiske områdes egenart

Phatthalung er en af Thailands sydlige provinser. Fra nord og i urets retning er naboprovinserne Nakhon Si Thammarat, Songkhla, Satun og Trang. Den dækker et areal på 3 424,5 km2 eller 2 140 296 rai (6,25 rai = 1 ha.)

Phatthalung er en lavlandsslette, der ligger mellem Songkhla-søen mod øst, og Bantat-bjergkæden mod vest. Sletten er dannet af aflejringer fra søen, der går over sine bredder under monsunen. Områdets vigtigste vandkilde for landbruget er Songkhla-søen.

Jordens dræningskapacitet bidrager til at Khao Sangyod Muang Phatthalung kan udvikle sig og modne godt, og vandopbevarings- og fordelingskapaciteten sikrer moderat, men fortsat vanding — selv i tørre perioder.

Klimaet i Phatthalung har stor betydning for de egenskaber, man finder hos Khao Sangyod Muang Phatthalung. På grund af sin sydlige placering er Phatthalungs klima under indflydelse af både havet og fastlandet. Indflydelsen fra fastlandet er ansvarlig for den karakteristiske tørre sæson med mange lystimer.

5.2. Produktets egenart

Khao Sangyod Muang Phatthalung er paddyris, brun ris og delvis sleben ris, der dyrkes i regntiden i Phatthalung-provinsen, og som har en karakteristisk naturlig aroma. Den har en karakteristisk rød sølvhinde, den er blød efter kogning og har en mild duft.

De lokale naturlige faktorer har stor indvirkning på risens kvalitet og unikke egenskaber. Jordbunden i Phatthalung kombinerer flere kvaliteter med hensyn til dræning, frugtbarhed og oplagring og fordeling af vand. Phatthalungs klima er under indflydelse af både havet og fastlandet. På grund af indflydelsen fra havet (Den Thailandske Havbugt) falder der betydelige nedbørsmængder i regntiden, og der er mindre temperaturforskelle i løbet af sæsonen. Samspillet mellem den lave beliggenhed, klimaet og de frugtbare jorder i Phatthalung bidrager til, at Khao Sangyod Muang Phatthalung-riskornene får deres tynde form. Når Sangyod Phatthalung-risen dyrkes i andre provinser, får den andre egenskaber, og den bliver f.eks. tykkere og mindre rød. Ifølge den lokale tradition høstes risen efter modningsfasen, og det giver korn, der er mere røde, mere aromatiske og blødere efter kogning end Sangyod Phatthalung-ris, der dyrkes andre steder.

Disse enestående egenskaber opnås kun under de unikke geomorfologiske betingelser, man finder i det sydlige Thailand, navnlig med hensyn til jordbundens beskaffenhed, vandkvalitet, antallet af solskinstimer, begrænsede temperaturudsving og en regntid med store nedbørsmængder.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Phatthalung har i århundreder været et vigtigt risproduktionsområde i det sydlige Thailand. De store sletter, det velegnede klima og rigdommen på vand gør dette område til et ideelt sted at dyrke Khao Sangyod Muang Phatthalung. Der er en legende om sletten mellem Khao Hin Look Doan-bjergene, ifølge hvilken besøgende på egnen ville se friske, grønne og endeløse rismarker i begyndelsen af produktionsperioden, og når høsten nærmede sig i januar og februar, kunne de konstatere, at de samme marker var blevet gyldne.

Khao Sangyod Muang Phatthalung er blevet dyrket i Phatthalung i mere end hundrede år, men lokalbefolkningen i Phatthalung-provinsen foretrækker at spise granula og hård ris med et højt amyloseindhold og ikke Khao Sangyod Muang Phatthalung, som er en blød ris efter kogning. Khao Sangyod Muang Phatthalung gemmes derfor traditionelt for at kunne gives som en gave til respekterede ældre personer, eller den tilberedes til særligt udvalgte, f.eks. kongelige gæster, udenlandske gæster på officielt besøg, til særlige lejligheder, religiøse ceremonier eller traditionelle fester. Denne tradition har betydet, at Khao Sangyod Muang Phatthalung har fået en status som en ris, der er forbeholdt særlige personer og lejligheder i Phatthalung.

Naturen i Phatthalung-provinsen har også stor indvirkning på produktionen af Khao Sangyod Muang Phatthalung. Navnlig Phatthalung-lavlandssletten, der dækkes af aflejringer fra søen, når den går over sine bredder i løbet af monsunen, har en jordbund, hvis næringsstoffer i særlig grad er velegnet til produktionen af Khao Sangyod Muang Phatthalung. Disse forhold giver den lokalt dyrkede Khao Sangyod Muang Phatthalung sine særlige egenskaber: de tynde korn og den milde duft.

Hertil kommer den omhyggelige udvælgelse af frø, omhyggelig pasning af markerne, høstmetoderne og den standardiserede produktionsproces. Procedurerne og kontrollen bidrager også til at bevare risens enestående kvalitet.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.